SKRIFTLIG FORESPØRGSEL E-0022/03

af Laura González Álvarez (GUE/NGL) til Kommissionen

(20. januar 2003)

Om: Miljømæssige konsekvenser som følge af mineprojektet Agua Blanca i Monesterio kommune (Badajoz Spanien)

I Monesterio kommune (Badajoz) er der planer om at iværksætte et projekt, som tager sigte på udnyttelse af en åben nikkelmine (Agua Blanca) samt anlæg af tre vandreservoirer, der vil komme til at indeholde stærkt forurenende stoffer og lægge beslag på et areal på over 100 ha. Projektet skal gennemføres i et område, der er godkendt som naturreservat og som har stor økologisk betydning. Anlægsarbejderne vil medføre, at over 350 ha bjergområde vil blive ødelagt, at der vil blive etableret mineaffaldspladser, ligesom mere end 40 millioner kubikmeter jord vil blive flyttet. I vurderingen af projektets indvirkning på miljøet er der ikke taget behørigt hensyn til forholdene på stedet, dvs. der ses bort fra nogle af de vigtigste arter i området, bl.a. den sorte stork, iberisk los, europæisk vildkat, europæisk mungo, forskellige flagermusearter, tudser samt flere plantearter, herunder den afrikanske myrte, orkideer, osv. Til gengæld nævnes der arter, som ikke findes i området, f.eks. hermelin.

Mineprojektet er set ud fra såvel et socialt som miljømæssigt synspunkt et eksempel på ikke-bæredygtig udvikling, der i lighed med bl.a. eksemplerne fra Aznalcóllar fuldstændig ødelægger det naturlige miljø. Et af de største problemer i forbindelse med dette projekt er, at alle de forurenende stoffer, hvis de frigives eller filtreres, vil blive aflejret ved Ribera de Cala-bredden, der er opført på listen over vandmiljøer, som er vigtige for den europæiske fiskefauna (beskyttet i henhold til levestedsdirektivet).

Kan Kommissionen, da der her er tale om et projekt, som vil kunne medføre overtrædelse af EU's miljøbestemmelser, oplyse, hvilke foranstaltninger den agter at træffe i sin egenskab af traktaternes vogter for at sikre overholdelse af EU-retten, og helt konkret direktiv 85/337/EØF(1) om vurdering af visse offentlige og private projekters indvirkning på miljøet og direktiv 92/43/EØF(2) om bevaring af naturtyper samt vilde dyr og planter?

(1) EFT L 175 af 5.7.1985, s. 40.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(25. februar 2003)

For så vidt angår Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), skal det understreges, at det i dette direktivs artikel 2 hedder, at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering, inden der gives tilladelse hertil. Denne vurdering skal i henhold til artikel 3 bestå i på passende måde at påvise, beskrive og vurdere de direkte og indirekte virkninger af et projekt på en række faktorer, heriblandt fauna og flora.

Kommissionen vil snarest muligt henvende sig til de spanske myndigheder for at blive informeret om indholdet af den vurdering af indvirkningen på miljøet, der anfægtes af det ærede medlem, og om den eventuelle anvendelse af rådsdirektiv 85/337/EØF og 92/43/EØF af 21. maj 1992 om bevaring af naturtyper samt vilde dyr og planter(2) i det konkrete tilfælde.

Hvorom alting er, vil Kommissionen i sin egenskab af traktaternes vogter træffe alle nødvendige forholdsregler med henblik på at sikre, at fællesskabsretten overholdes i det foreliggende tilfælde.

(1) EFT L 175 af 5.7.1985.

(2) EFT L 206 af 22.7.1992.